B. ΑΝΑΔΙΑΡΘΡΩΣΗ ΤΗΣ ΧΑΛΥΒΟΥΡΓΙΑΣ

Συνθήκη για τη θέσπιση Συντάγματος της Ευρώπης, Μέρος ΙΙΙ, Τίτλος ΙΙΙ, Κεφάλαιο Ι, Τμήμα 5, Κανόνες ανταγωνισμού

1. Παρά τα άρθρα ΙΙΙ-167 και ΙΙΙ-168 του Συντάγματος, οι κρατικές ενισχύσεις που χορηγεί η Ρουμανία για αναδιάρθρωση συγκεκριμένων μερών της ρουμανικής χαλυβουργίας από το 1993 έως το 2004, θεωρούνται συμβατές προς την κοινή αγορά, εφόσον:

- η περίοδος που προβλέπεται στο άρθρο 9, παράγραφος 4, του Πρωτοκόλλου αριθ. 2 για τα προϊόντα ΕΚΑΧ στην Ευρωπαϊκή Συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου [8], έχει παραταθεί έως την 1η Δεκεμβρίου 2005,

- οι όροι που τίθενται στο εθνικό πρόγραμμα αναδιάρθρωσης και τα ατομικά επιχειρηματικά προγράμματα βάσει των οποίων το προαναφερθέν Πρωτόκολλο παρατάθηκε, τηρηθούν καθ' όλη την περίοδο 2002-2008,

- τηρούνται οι προϋποθέσεις των παρουσών διατάξεων και του Προσαρτήματος Α,

- καμία κρατική ενίσχυση, υπό οιαδήποτε μορφή, δεν χορηγείται ούτε καταβάλλεται στις χαλυβουργίες που καλύπτονται από το εθνικό πρόγραμμα αναδιάρθρωσης από την 1η Ιανουαρίου 2005 έως τις 31 Δεκεμβρίου 2008, δηλαδή το τέλος της περιόδου αναδιάρθρωσης, και

- δεν χορηγείται ούτε καταβάλλεται καμία κρατική ενίσχυση για την αναδιάρθρωση της ρουμανικής χαλυβουργίας μετά τις 31 Δεκεμβρίου 2004. Για τους σκοπούς των παρουσών διατάξεων και του Προσαρτήματος Α, ως κρατική ενίσχυση για αναδιάρθρωση νοείται κάθε μέτρο που αφορά χαλυβουργικές εταιρίες το οποίο συνιστά κρατική ενίσχυση κατά την έννοια του άρθρου 8, παράγραφος 1, της Συνθήκης ΕΚ και το οποίο δεν μπορεί να θεωρείται ως συμβατό με την κοινή αγορά σύμφωνα με τους συνήθεις κανόνες που εφαρμόζονται στην Κοινότητα.

2. Μόνο οι εταιρείες που απαριθμούνται στο Παράρτημα Α, Μέρος Ι, (εφεξής "δικαιούχοι εταιρείες") είναι επιλέξιμες για κρατική ενίσχυση στο πλαίσιο του προγράμματος αναδιάρθρωσης της ρουμανικής χαλυβουργίας.

3. Η αναδιάρθρωση του τομέα της ρουμανικής χαλυβουργίας, όπως περιγράφεται στα ατομικά επιχειρηματικά προγράμματα των δικαιούχων εταιρειών και στο εθνικό πρόγραμμα αναδιάρθρωσης, και συμφώνως προς τις προϋποθέσεις που τίθενται στις παρούσες διατάξεις και στο Προσάρτημα Α, ολοκληρώνεται το αργότερο στις 31 Δεκεμβρίου 2008 (στο εξής "τέλος της περιόδου αναδιάρθρωσης").

4. Μία δικαιούχος εταιρεία δεν μπορεί:

α) σε περίπτωση συγχώνευσης με εταιρεία που δεν περιλαμβάνεται στο Προσάρτημα Α, Μέρος Ι, να μεταβιβάσει το ευεργέτημα της ενίσχυσης που παρέχεται στη δικαιούχο εταιρεία,

β) να αναλάβει τα περιουσιακά στοιχεία εταιρίας που δεν περιλαμβάνεται στο Προσάρτημα Α, Μέρος Ι, και να μεταβιβάσει το ευεργέτημα της ενίσχυσης που της παρέχεται κατά την περίοδο μέχρι τις 31 Δεκεμβρίου 2008.

5. Κάθε μελλοντική μεταβολή ως προς την κυριότητα οποιασδήποτε εκ των δικαιούχων εταιρειών τηρεί τους όρους και τις αρχές σχετικά με τη βιωσιμότητα, τις κρατικές ενισχύσεις και τη μείωση της παραγωγής, όπως ορίζονται στις παρούσες διατάξεις και στο Προσάρτημα Α.

6. Οι εταιρίες οι οποίες δεν περιλαμβάνονται ως "δικαιούχες εταιρίες" στο Προσάρτημα Α, Μέρος Ι, δεν δικαιούνται κρατικής ενίσχυσης για αναδιάρθρωση ούτε καμία άλλη ενίσχυση η οποία θεωρείται ασυμβίβαστη προς τους κοινοτικούς κανόνες περί κρατικών ενισχύσεων και δεν υποχρεούνται να μειώσουν την παραγωγή εν προκειμένω. Οι περικοπές παραγωγής των εταιριών αυτών δεν συνυπολογίζονται στην ελάχιστη μείωση παραγωγής.

7. Το συνολικό ποσό των ακαθάριστων ενισχύσεων για την αναδιάρθρωση το οποίο θα εγκριθεί για τις δικαιούχες εταιρίες καθορίζεται από την αιτιολογία κάθε μέτρου ενίσχυσης που προβλέπεται στο τελικό εθνικό πρόγραμμα αναδιάρθρωσης και στα ατομικά επιχειρηματικά προγράμματα που θα εγκριθούν από τις ρουμανικές αρχές και εξαρτάται από την τελική επαλήθευση της πλήρωσης των κριτηρίων του άρθρου 9, παράγραφος 4, του Πρωτοκόλλου 2 της Ευρωπαϊκής Συμφωνίας και από την έγκριση του Συμβουλίου. Εν πάση περιπτώσει, το συνολικό ποσό της ακαθάριστης ενίσχυσης για αναδιάρθρωση η οποία χορηγείται και καταβάλλεται κατά την περίοδο 1993-2004 δεν υπερβαίνει τα 49985 δισ. ROL. Εντός του γενικού αυτού ανώτατου ορίου, ισχύουν τα εξής ανώτατα υπο-όρια ή μέγιστα ποσά κρατικής ενίσχυσης που χορηγούνται και καταβάλλονται σε κάθε δικαιούχο εταιρία κατά την περίοδο 1993-2004:

Ispat Sidex Galaţi | ROL 30598 δισ. |

Siderurgica Hunedoara | ROL 9975 δισ. |

CS Reşiţa | ROL 4707 δισ. |

IS Câmpia Turzii | ROL 2234 δισ. |

COS Târgovişte | ROL 2399 δισ. |

Donasid (Siderca) Călăraşi | ROL 72 δισ. |

Η κρατική ενίσχυση οδηγεί στη βιωσιμότητα των δικαιούχων εταιριών υπό φυσιολογικές συνθήκες αγοράς στο τέλος της περιόδου αναδιάρθρωσης. Το ποσό και η ένταση της ενίσχυσης αυτής περιορίζονται αυστηρά στα απολύτως αναγκαία για την αποκατάσταση της βιωσιμότητας αυτής. Η βιωσιμότητα καθορίζεται βάσει των κριτηρίων αξιολόγησης που περιγράφονται στο Προσάρτημα Α, Μέρος ΙΙΙ.

Η Ρουμανία δεν χορηγεί καμία άλλη κρατική ενίσχυση για την αναδιάρθρωση της ρουμανικής χαλυβουργίας.

8. Η συνολική καθαρή μείωση δυναμικού που πρέπει να επιτευχθεί από τις δικαιούχες εταιρίες για τα τελικά προϊόντα κατά την περίοδο 1993-2008 είναι τουλάχιστον 2,05 εκατομμ. τόνοι.

Αυτή η μείωση δυναμικού μετράται βάσει του οριστικού κλεισίματος των εγκαταστάσεων παραγωγής με καταστροφή των σχετικών εγκαταστάσεων παραγωγής χάλυβα θερμής έλασης, έτσι ώστε οι εγκαταστάσεις αυτές να μην μπορούν να τεθούν εκ νέου σε λειτουργία. Δήλωση πτώχευσης δικαιούχου εταιρείας δεν χαρακτηρίζεται ως μείωση δυναμικού [9].

Η κατώτατη καθαρή μείωση δυναμικού 2,05 εκατομμ. τόνων και οι ημερομηνίες παύσης της παραγωγής και μόνιμου κλεισίματος των καλυπτόμενων εγκαταστάσεων πρέπει να επιτευχθούν σύμφωνα με το χρονοδιάγραμμα του Προσαρτήματος Α, Μέρος ΙΙ.

9. Τα ατομικά επιχειρηματικά προγράμματα εγκρίνονται γραπτώς από τις δικαιούχους εταιρίες: Τα προγράμματα αυτά υλοποιούνται και περιλαμβάνουν, ιδίως:

α) Για την Ispat Sidex Galaţi:

i) την υλοποίηση του επενδυτικού προγράμματος για τον εκσυγχρονισμό των εγκαταστάσεων, τη βελτίωση των αποδόσεων, τη μείωση του κόστους (ιδίως δε την ενεργειακή κατανάλωση), και τη βελτίωση της ποιότητας

ii) τη μετάβαση σε τμήματα της αγοράς για πλατέα προϊόντα χάλυβα με υψηλότερη προστιθέμενη αξία

iii) τη βελτίωση της επιχειρηματικής αποτελεσματικότητας και της οργανωτικής διαχείρισης

iv) την ολοκλήρωση της χρηματοοικονομικής αναδιάρθρωσης της εταιρίας

v) την υλοποίηση των επενδύσεων που απαιτούνται για τη συμμόρφωση προς την περιβαλλοντική νομοθεσία

β) Για την Siderurgica Hunedoara:

i) τον εκσυγχρονισμό των εγκαταστάσεων προκειμένου να επιτευχθεί το προβλεπόμενο πρόγραμμα πωλήσεων

ii) τη βελτίωση της επιχειρηματικής αποτελεσματικότητας και της οργανωτικής διαχείρισης

iii) την υλοποίηση των επενδύσεων που απαιτούνται για τη συμμόρφωση προς την περιβαλλοντική νομοθεσία

γ) Για την IS Câmpia Turzii:

i) την αύξηση της παραγωγής προϊόντων με υψηλότερη προστιθέμενη αξία και μεταποιημένων προϊόντων

ii) την υλοποίηση των επενδύσεων που απαιτούνται για να βελτιωθεί η ποιότητα της παραγωγής

iii) τη βελτίωση της επιχειρηματικής αποτελεσματικότητας και της οργανωτικής διαχείρισης

iv) την υλοποίηση των επενδύσεων που απαιτούνται για τη συμμόρφωση προς την περιβαλλοντική νομοθεσία

δ) Για την CS Reşiţa:

i) την εξειδίκευση στην παραγωγή ημιτελών προϊόντων για την προμήθεια του τοπικού τομέα σωλήνων

ii) το κλείσιμο των μη αποδοτικών εγκαταστάσεων

iii) την υλοποίηση των επενδύσεων που απαιτούνται για τη συμμόρφωση προς την περιβαλλοντική νομοθεσία

ε) Για την COS Târgovişte:

i) την αύξηση του μεριδίου των προϊόντων με υψηλότερη προστιθέμενη αξία

ii) την υλοποίηση του επενδυτικού προγράμματος για την επίτευξη μειώσεων κόστους, μεγαλύτερης αποδοτικότητας και βελτίωσης της ποιότητας

iii) την υλοποίηση των επενδύσεων που απαιτούνται για τη συμμόρφωση προς την περιβαλλοντική νομοθεσία

στ) Για την Donasid Călăraşi:

i) την υλοποίηση του επενδυτικού προγράμματος για τον εκσυγχρονισμό των εγκαταστάσεων

ii) την αύξηση του μεριδίου των τελικών προϊόντων

iii) την υλοποίηση των επενδύσεων που απαιτούνται για τη συμμόρφωση προς την περιβαλλοντική νομοθεσία.

10. Οποιεσδήποτε συνακόλουθες μεταβολές του εθνικού προγράμματος αναδιάρθρωσης και των ατομικών επιχειρηματικών προγραμμάτων, πρέπει να συμφωνούνται από την Επιτροπή και, οσάκις ενδείκνυται, από το Συμβούλιο.

11. Η υλοποίηση της αναδιάρθρωσης διεξάγεται με όρους πλήρους διαφάνειας και βάσει υγιών αρχών της οικονομίας της αγοράς.

12. Η Επιτροπή και το Συμβούλιο παρακολουθούν εκ του σύνεγγυς την υλοποίηση του προγράμματος αναδιάρθρωσης και των ατομικών επιχειρηματικών προγραμμάτων, καθώς και την τήρηση των όρων που καθορίζονται στις παρούσες διατάξεις και στο Προσάρτημα Α πριν και μετά την προσχώρηση έως το 2009. Συγκεκριμένα, η Επιτροπή παρακολουθεί τις κυριότερες δεσμεύσεις και διατάξεις που εκτίθενται στις παραγράφους 7 και 8 όσον αφορά τις κρατικές ενισχύσεις, τη βιωσιμότητα και τις μειώσεις δυναμικού, χρησιμοποιώντας ιδίως τα κριτήρια αξιολόγησης της αναδιάρθρωσης της παραγράφου 9 και του Προσαρτήματος Α, Μέρος ΙΙΙ. Για τον σκοπό αυτόν, η Επιτροπή υποβάλλει έκθεση στο Συμβούλιο.

13. Η παρακολούθηση περιλαμβάνει ανεξάρτητη αξιολόγηση η οποία θα διεξάγεται ετησίως για καθένα από τα έτη 2005 έως 2009.

14. Η Ρουμανία συνεργάζεται πλήρως σε όλες τις διευθετήσεις παρακολούθησης. Ειδικότερα:

- Η Ρουμανία υποβάλλει στην Επιτροπή εξαμηνιαίες εκθέσεις το αργότερο στις 15 Μαρτίου και στις 15 Σεπτεμβρίου κάθε έτους, εκτός εάν η Επιτροπή λάβει διαφορετική απόφαση. Η πρώτη έκθεση υποβάλλεται στις 15 Μαρτίου 2005 και η τελευταία στις 15 Μαρτίου 2009.

- οι εκθέσεις αυτές περιλαμβάνουν όλες τις πληροφορίες που απαιτούνται για την παρακολούθηση της διαδικασίας αναδιάρθρωσης και της μείωσης και χρήσης δυναμικού και παρέχουν επαρκή χρηματοοικονομικά στοιχεία, ώστε να καθίσταται δυνατή η αξιολόγηση του κατά πόσον πληρούνται οι όροι και οι προϋποθέσεις των παρουσών διατάξεων και του Προσαρτήματος Α. Οι εκθέσεις περιλαμβάνουν τουλάχιστον τις πληροφορίες που ορίζονται στο Προσάρτημα Α, Μέρος IV, για τις οποίες η Επιτροπή επιφυλάσσεται του δικαιώματος να τροποποιεί ανάλογα με την εμπειρία της από τη διαδικασία παρακολούθησης. Επιπροσθέτως των επιμέρους επιχειρηματικών εκθέσεων για τις δικαιούχους εταιρείες, καταρτίζεται επίσης έκθεση για τη συνολική κατάσταση του ρουμανικού χαλυβουργικού τομέα, η οποία συμπεριλαμβάνει τις πρόσφατες μακροοικονομικές εξελίξεις.

- η Ρουμανία υποχρεώνει τις δικαιούχους εταιρείες να αποκαλύπτουν όλα τα σχετικά στοιχεία, τα οποία θα μπορούσαν, υπό άλλες συνθήκες, να θεωρηθούν εμπιστευτικά. Στις εκθέσεις της προς το Συμβούλιο, η Επιτροπή εξασφαλίζει ότι δεν αποκαλύπτονται εμπιστευτικές πληροφορίες σχετικές με συγκεκριμένη εταιρεία.

15. Συμβουλευτική επιτροπή, απαρτιζόμενη από εκπροσώπους των ρουμανικών αρχών και της Επιτροπής, συνέρχεται κάθε εξάμηνο. Οι συνεδριάσεις της συμβουλευτικής επιτροπής μπορούν επίσης να πραγματοποιούνται σε ad hoc βάση εάν η Επιτροπή το κρίνει αναγκαίο.

16. Εάν η Επιτροπή διαπιστώσει, βάσει της παρακολούθησης, ότι έχουν συμβεί ουσιώδεις παρεκκλίσεις από τις προβλέψεις των μακροοικονομικών εξελίξεων, τη χρηματοοικονομική κατάσταση των δικαιούχων εταιριών ή την εκτίμηση της βιωσιμότητας, μπορεί να απαιτήσει από τη Ρουμανία να λάβει τα δέοντα μέτρα για να ενισχύσει ή να τροποποιήσει τα μέτρα αναδιάρθρωσης των ενδιαφερόμενων δικαιούχων εταιριών.

17. Εφόσον από την παρακολούθηση προκύψει ότι:

α) δεν έχει τηρηθεί κάποιος από τους όρους που προβλέπονται στις παρούσες διατάξεις και στο Προσάρτημα Α, ή

β) δεν έχει τηρηθεί κάποια από τις δεσμεύσεις που ανέλαβε η Ρουμανία στο πλαίσιο της παράτασης της περιόδου κατά την οποία η Ρουμανία μπορεί, κατ' εξαίρεση, να χορηγεί κρατική ενίσχυση για την αναδιάρθρωση της χαλυβουργίας της δυνάμει της Ευρωπαϊκής Συμφωνίας, ή

γ) κατά τη διάρκεια της περιόδου αναδιάρθρωσης, η Ρουμανία έχει χορηγήσει πρόσθετες ασυμβίβαστες κρατικές ενισχύσεις στις δικαιούχους εταιρίες ή σε οποιαδήποτε χαλυβουργική εταιρία,

η Επιτροπή λαμβάνει τα ενδεδειγμένα μέτρα, απαιτώντας από την ενδιαφερόμενη εταιρεία να επιστρέψει τυχόν ενίσχυση που της έχει χορηγηθεί κατά παράβαση των όρων των παρουσών διατάξεων και του Προσαρτήματος Α. Εφόσον απαιτείται, εφαρμόζονται οι ρήτρες διασφάλισης του άρθρου 37 του Πρωτοκόλλου ή του άρθρου 39 του Πρωτοκόλλου.

[8] ΕΕ L 357, 31.12.1994, σ. 2. Συμφωνία όπως τροποποιήθηκε τελευταία από την απόφαση αριθ. 2/2003 του Συμβουλίου Σύνδεσης ΕΕ/Ρουμανίας της 25.9.2003 (δεν έχει ακόμη δημοσιευθεί στην Επίσημη Εφημερίδα).

[9] Οι μειώσεις του δυναμικού θα πρέπει να είναι μόνιμες όπως ορίζεται στην απόφαση αριθ. 3010/91/ΕΚΑΧ της Επιτροπής (ΕΕ L 286, 6.10.1991, σ. 20.)

--------------------------------------------------